南奔書懷
作者：李白
朝代：唐

paragraphs: 遙夜何漫漫，空歌白石爛。
甯戚未匡齊，陳平終佐漢。
攙搶掃河洛，直割鴻溝半。
歷數方未遷，雲雷屢多難。
天人秉旄鉞，虎竹光藩翰。
侍筆黃金臺，傳觴青玉案。
不因秋風起，自有思歸歎。
主將動讒疑，王師忽離叛。
自來白沙上，鼓譟丹陽岸。
賓御如浮雲，從風各消散。
舟中指可掬，城上骸爭爨。
草草出近關，行行昧前算。
南奔劇星火，北寇無涯畔。
顧乏七寶鞭，留連道傍翫。
太白夜食昴，長虹日中貫。
秦趙興天兵，茫茫九州亂。
感遇明主恩，頗高祖逖言。
過江誓流水，志在清中原。
拔劍擊前柱，悲歌難重論。